กรณีศึกษา Zynn แอปพลิเคชันที่ก้าวไม่พ้นเงาคู่แข่งอย่าง TikTok
ในตอนนี้ หากพูดถึงแพลตฟอร์มคลิปวิดีโอสั้น เราคงจะนึกออกแต่ชื่อของ TikTok จนบางคนอาจสงสัยว่า ในตลาดนี้ไม่มีผู้เล่นรายอื่นบ้างเลยหรือ  จริงๆ แล้ว มีบริษัทจีนอีกเจ้าหนึ่ง ที่ทำแพลตฟอร์มประเภทนี้มาก่อน และมีผู้ใช้งานในประเทศสูงไม่แพ้ TikTok เลย
3 ก.ค. 2563

กรณีศึกษา Zynn แอปพลิเคชันที่ก้าวไม่พ้นเงาคู่แข่งอย่าง TikTok /โดย ลงทุนแมน
ในตอนนี้ หากพูดถึงแพลตฟอร์มคลิปวิดีโอสั้น เราคงจะนึกออกแต่ชื่อของ TikTok
จนบางคนอาจสงสัยว่า ในตลาดนี้ไม่มีผู้เล่นรายอื่นบ้างเลยหรือ
จริงๆ แล้ว มีบริษัทจีนอีกเจ้าหนึ่ง ที่ทำแพลตฟอร์มประเภทนี้มาก่อน และมีผู้ใช้งานในประเทศสูงไม่แพ้ TikTok เลย
ซึ่งเดือนพฤษภาคมที่ผ่านมา พวกเขาเพิ่งเปิดตัวแอปพลิเคชันใหม่ชื่อ “Zynn” เพื่อแข่งขันในระดับโลก
แต่ดูเหมือนว่า การเอาชนะผู้นำตลาดอย่าง TikTok คงจะไม่ใช่เรื่องง่าย
คู่แข่งของ TikTok รายนี้คือใคร?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
เมื่อปี 2016 หรือ 4 ปีที่แล้ว
บริษัท ByteDance เปิดตัวแพลตฟอร์มคลิปวิดีโอสั้น สำหรับคนจีน ชื่อว่า Douyin 
และต่อมาได้พัฒนาแอปพลิเคชันนี้ในเวอร์ชันสากล ซึ่งก็คือ TikTok นั่นเอง
จากแนวโน้มที่คนหันมาติดตามคอนเทนต์สั้นๆ มากขึ้น ทำให้ฐานผู้ใช้งาน TikTok เติบโตอย่างรวดเร็ว 
โดยปัจจุบันมีสมาชิกอยู่ 800 ล้านบัญชี และมีผู้ใช้งานประจำ (Active Users) ถึง 400 ล้านรายต่อวัน
ส่งผลให้ ByteDance กลายเป็นสตาร์ตอัปใหญ่ที่สุดของโลก ด้วยมูลค่าบริษัทราว 3.4 ล้านล้านบาท
แต่รู้หรือไม่ว่า ก่อนหน้านั้น ประเทศจีนมีผู้ให้บริการโซเชียลมีเดียลักษณะนี้อยู่แล้ว
เมื่อปี 2011 หรือ 9 ปีที่แล้ว
บริษัท Beijing Kuaishou Technology ถูกก่อตั้งขึ้นโดยคุณ Su Hua และคุณ Cheng Yixiao ซึ่งเคยทำงานที่ Google และ Baidu
เริ่มแรก บริษัททำธุรกิจแพลตฟอร์มสังคมออนไลน์ สำหรับให้คนจีนสร้างและแชร์รูปภาพเคลื่อนไหว ชื่อว่า GIF Kuaishou
หลังจากนั้นในปี 2012 พวกเขาตัดชื่อแบรนด์เหลือเพียง Kuaishou และเปลี่ยนรูปแบบคอนเทนต์ จากภาพเคลื่อนไหว มาเป็นคลิปวิดีโอสั้นแทน
ซึ่งปรากฏว่าแอป Kuaishou นั้นได้รับความนิยมสูงมาก
ปัจจุบันมีสมาชิกอยู่ 400 ล้านบัญชี และมีผู้ใช้งานประจำราว 200 ล้านรายต่อวัน
ถือเป็นแพลตฟอร์มวิดีโอสั้นอันดับ 2 ของประเทศจีน รองจาก Douyin เพียงเท่านั้น
ด้วยเหตุนี้ ในการระดมทุนเมื่อปี 2019 บริษัทจึงถูกประเมินมูลค่าธุรกิจไว้ที่ 880,000 ล้านบาท
โดยมี Tencent เข้ามาลงทุนกว่า 62,000 ล้านบาท แลกกับหุ้นสัดส่วน 20%
แต่ต่อมา หลังจากที่เห็น TikTok ประสบความสำเร็จอย่างงดงาม ในการขยายธุรกิจไปสู่ตลาดต่างประเทศ ทางด้าน Kuaishou ที่เห็นโอกาสการเติบโต จึงตัดสินใจเดินไปตามเส้นทางนั้นบ้าง
เมื่อวันที่ 7 พฤษภาคม 2020 บริษัทได้เปิดตัวแพลตฟอร์มวิดีโอสั้นสำหรับคนนอกประเทศจีน ชื่อว่า Zynn
ความน่าสนใจของแอปพลิเคชันนี้คือ การแจกเงินให้กับผู้สมัครบัญชีใหม่ 30 บาท และหากแนะนำต่อให้เพื่อนครบ 5 คน ก็จะได้เงินเพิ่มอีก 600 บาท
กลยุทธ์การเพิ่มยอดผู้ใช้งานแบบนี้ เรียกว่า Referral Marketing คล้ายกับกรณีที่ PayPal หรือ Dropbox เคยใช้จนโด่งดังมาแล้ว
นอกจากนั้น ถ้าผู้ใช้งานดูวิดีโอครบตามจำนวนที่กำหนด ก็จะได้รับคะแนนสะสม และสามารถนำไปแลกเป็นของรางวัลหรือเงินสดได้ในภายหลังอีกด้วย
ผลประโยชน์เหล่านี้ดึงดูดผู้บริโภคเป็นอย่างมาก อย่างน้อยก็ต้องลองสมัครสมาชิกดู
ทำให้ยอดดาวน์โหลด Zynn พุ่งขึ้นสู่อันดับ 1 บนร้านขายแอปพลิเคชันออนไลน์ทันที
ผ่านไป 1 เดือน 
ยอดดาวน์โหลดใน App Store (iOS) อยู่ที่ 5 ล้านครั้ง
ยอดดาวน์โหลดใน Play Store (Android) อยู่ที่ 7 แสนครั้ง
ซึ่งเหตุผลที่ Zynn ยอมผลาญเงินไปก่อนแบบนี้ คงเพราะต้องการแย่งส่วนแบ่งตลาดมาจาก TikTok เพื่อสร้างฐานลูกค้าให้เร็วที่สุด แล้วค่อยหารายได้จากค่าโฆษณา มาทดแทนต้นทุนดังกล่าว
ดังนั้นโจทย์ข้อต่อไปคือ จะทำอย่างไรให้คนใช้งานแพลตฟอร์มไปนานๆ
และคำตอบคงหนีไม่พ้น การมีคอนเทนต์ที่น่าติดตามจริงๆ
แต่นี่กลับเป็นปัญหาที่ Zynn ยังก้าวข้ามไปไม่พ้น
เพราะกลายเป็นว่าพวกเขาทำได้แค่เดินตามเงาของ TikTok
ประเด็นแรกที่ถูกวิพากษ์วิจารณ์คือ หน้าตาและฟีเจอร์ของแอปพลิเคชัน Zynn นั้น แทบจะเลียนแบบเหมือนกับ TikTok ทุกอย่าง จึงทำให้ไม่มีจุดขายพิเศษที่เป็นเอกลักษณ์
 
อีกประเด็นสำคัญคือ ตัวคลิปวิดีโอ
แน่นอนว่า หากต้องการเป็นไวรัลโด่งดังเร็วๆ ก็ต้องสนับสนุนให้เหล่า Influencer มาลงผลงานบ่อยๆ 
แต่หลายฝ่ายก็ได้ร้องเรียนว่า Zynn ปล่อยให้มีการคัดลอกคลิปจากแพลตฟอร์มอื่น เช่น TikTok, Instagram, YouTube โดยไม่ได้รับอนุญาต
รวมทั้งมีการสร้างบัญชีปลอม เช่น คุณ Addison Rae ซึ่งเป็นนักเต้นที่มีคนติดตามสูงเป็นอันดับ 2 ของ TikTok ที่มีบัญชี และโพสต์วิดีโอลงบน Zynn แต่เจ้าตัวไม่เคยสมัครสมาชิกแอปพลิเคชันนี้ด้วยซ้ำ
สุดท้ายจึงทำให้ทั้ง App Store และ Play Store ถอด Zynn ออกจากร้านออนไลน์ จนกว่าบริษัทจะแก้ปัญหาได้
จากเรื่องราวนี้จะเห็นได้ว่า
ธุรกิจจะอยู่ยั่งยืนในระยะยาวหรือไม่ 
ขึ้นอยู่กับคุณภาพของสินค้าหรือบริการ ที่ไม่เหมือนใคร
การมีตัวอย่างไว้ศึกษาแนวทางนั้น เป็นเรื่องที่ดี
แต่ถ้ามองคนอื่นมากจนเกินไป สุดท้ายเราอาจหาเส้นทางของตัวเองไม่เจอ..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-